
Édesburgonya alapú energiagolyó fejlesztése esztétikai versenysportolók terhelésére alapozva

Pályamunkám központi témakörét a művészi sportágak és az élelmiszertudomány kapcsolódása ötvözte.
Fejlesztésem elsődleges célja volt, hogy a művészi versenysportolók fizikumát és terhelését priorizálva hozzak létre egy olyan energizáló nassolnivalót, amit kb. fél órával a színpadra lépést megelőzően fogyaszthatnak el.
Az ilyen művészi mozgásformák során a fizikai és az esztétikai teljesítményt egyaránt pontozzák. Az ízületek egészsége az esztétikai sportágak esetén igen nagy veszélynek van kitéve. Az esztétikai élmény elérése pedig nagy mennyiségű parabént tartalmazó – egészségre rendkívül káros - dekorkozmetikumok használatával jár. Emiatt a testi épség mellett, a bőr-, haj- és körömápolásra fokozott figyelmet kell szentelni.
Élelmiszermérnöki szemmel ez az ízületek magas szintű védelmének és az úgynevezett nutrikozmetikumok használatának ötvözését jelenti. A nutrikozmetikumok használatával olyan tápanyagokat juttatunk a szervezetbe, amik pozitív hatással bírnak a külső megjelenésre. Mindenekelőtt a biotinbevitelt tekintettem lényegi szereplőnek a termék fejlesztése során, természetes alapanyagok felhasználásával.
Termékeim fejlesztésekor törekedtem arra, hogy csupán néhány darab energiagolyó elfogyasztása már jelentősen hozzájáruljon a sportoló ízületeinek támogatásában.
Két különböző energiagolyót alakítottam ki, az egyik a Glowy Flourish, ami egy kurkumás-étcsokoládés, a másik pedig a Pink Grace, ami málnás-kókuszos. A fejlesztés során nedvesség- és szárazanyagtartalmat határoztam meg, állománymérést végeztem, valamint mindkét termék esetében a célcsoport segítségével érzékszervi bírálat zajlott. A mérések mellett 100 g késztermékre, valamint egy db energiagolyóra tápértéktáblázatot készítettem, végül az alapanyagra és csomagolására költségvetést számoltam.
Elmondható, a kivitelezett energiagolyók mind tej-, mind hozzáadott cukor-, valamint édesítőszermentesek, nem tartalmaznak aromát sem, ezáltal az érzékelhető gyümölcs íze természetes forrásból származik. Az ízületek védelme érdekében, a receptúra alapján öt darab energiagolyó tartalmazza a napi ajánlott glükozamin-szulfát mennyiséget. Összességében, a kitűzött célokat elértem, és az érzékszervi minősítés során is pozitív elbírálást kaptak a kivitelezett késztermékeim. 



